**Rogaland Teater** er et teater i Stavanger som ble opprettet ved Stortingsvedtak i 1947.

Årlig presenterer teatret 10–14 produksjoner på fire forskjellige scener: Hovedscenen, med plass til 375 publikummere i to plan; Intimscenen, en fleksibel studioscene med plass til 72 publikummere; studioscenen Kjellerteatret; og Teaterhallen. På de to sistnevnte varierer publikumskapasiteten fra forestilling til forestilling.

Rogaland Teater, forbindelse med at Stavanger var europeisk kulturhovedstad i 2008, ble teaterets gule farger erstattet av grå.
Rogaland teater, da Stavanger teater, 1913.
I gjennomsnitt fremvises det årlig 400–500 forestillinger for et publikum på mellom 90 000 og 110 000. Publikumsrekorden på Rogaland Teater ble satt i år 2011 med over 150 000 besøkende, med «Jungelboken 2099» og «Sonny» som de to største publikumsmagnetene.

Fra 1. januar 2019 er skuespiller Glenn André Kaada teatersjef ved Rogaland Teater.

Historie
--------

Teaterhistorien i Stavanger er eldre enn 1947. I 1850 oppførte daværende stadshauptmann L.W.Hansen et nybygg i Skagen 18, og i 2. etasje ble det innredet et teaterlokale med plass til 300 tilskuere med utgang både mot sjøen og Skagen.

Senere ble teaterforestillingene flyttet til Stavanger Sparekasses festivitetslokaler. Rundt 1880 fikk arkitekten Hartvig Sverdrup Eckhoff oppgaven med å tegne et nytt teaterbygg på Kannik. Arkitekten fikk fullmakt til å tegne en bygning i såkalt «proper stand» til kr. 59 000,-. 15. april 1883 gikk sceneteppet for første gang opp i **Stavanger Theater**, med Olaus Olsen som direktør.

Teateret gikk konkurs i 1886, ble gjenåpnet i 1890 i regi av **Stavanger Theaterforening**, og gikk på nytt konkurs i 1926. Den tyske okkupantmakten insisterte på ny virksomhet fra 1940. Gunnar Eide opprettet under krigen **Stavanger Teater** som er fast amatørensemble, og fortsatte det profesjonelt fra 1945 til 1947.

Det er den samme bygningen som Rogaland Teater fortsatt bruker. Teateret er utvidet flere ganger, sist ved en stor utvidelse og ombygging som var ferdig i 2001. Da Stavanger Turnforening fikk bygget en ny turnhall i 1980 ble den gamle turnhallen overtatt av Rogaland Teater og benyttet som bi-lokaler til teateret.

Dagens bygninger er ikke optimale til moderne teaterdrift og i 2011 startet Rogaland Teater prosjektet MOT2020 som skiftet navn til Sceneskifte i 2012. Planleggingen av et moderne teaterhus har pågått siden og vært gjennom flere utredninger. I 2020 overtok Stavanger kommune pådriver ansvaret og utreder mulighetene for en felles visjon og tomteutnyttelse med Rogaland Teater og Museum Stavanger.

Barne- og ungdomsteateret
-------------------------

I 1957 tok Bjørn Endreson initiativ til at det skulle opprettes et eget barneteater ved Rogaland Teater. Tilbudet er noenlunde unikt.

Årlig har det et publikum på cirka 30 000 i de 80 til 100 forestillingene som blir satt opp.

I 2008 fikk barne- og ungdomsteaterets leder gjennom 30 år, Elsa Nordvang, en æres-Amanda for sin innsats.

Teatersjefer ved teateret
-------------------------

* 1947–1949: Øistein Børke
* 1949–1951: Jens Bolling
* 1951–1952: Kjell Stormoen
* 1952–1956: Claes Gill
* 1956–1958: Gisle Straume
* 1958–1960: Bjarne Andersen
* 1960–1970: Bjørn Endreson
* 1970–1976: Arne Thomas Olsen
* 1976–1982: Kjetil Bang-Hansen
* 1982–1986: Alf Nordvang
* 1986–1989: Bentein Baardson
* 1989–1990: Hans Rosenquist
* 1990–1991: Alf Nordvang
* 1991–1994: Ketil Egge
* 1994–1997: Ola B. Johannessen
* 1997–2000: Eirik Stubø
* 2000–2004: Ingjerd Egeberg
* 2004–2008: Hanne Tømta
* 2009–2018: Arne Nøst
* 2019–: Glenn André Kaada

Priser
------

* 2005: Årets Hedda for særlig faglig innsats
* 2008–: Tre Heddapriser til Rogaland Teater
* 2010: Heddaprisen for årets forestilling: *Vi som er hundre*

Referanser
----------

1. ↑  «Arkivert kopi». Arkivert fra originalen 7. januar 2012. Besøkt 2. januar 2012.
2. ↑  «Byhistorisk forening Stavanger om Skagen 18». Arkivert fra originalen 18. april 2016. Besøkt 29. desember 2015.
3. ↑  «Byhistorisk forening Stavanger om innvielsen av Stavanger Theaters nybygg». Arkivert fra originalen 4. mars 2016. Besøkt 29. desember 2015.
4. ↑  «Provinsteater i sentrum : teatret i Stavanger 1883–1982». Universitetsforlaget. 1983.
5. 1 2  «Tre Hedda til Rogaland Teater (Arkivert)». *web.archive.org*. Rogaland Teater. 2008. Arkivert fra originalen 26. november 2011. Besøkt 19. juni 2023. «Elsa Nordvang fikk Heddas ærespris for sitt arbeid gjennom 30 år som leder for Barne- og ungdomsteatret. | Kjersti Sandal fikk prisen for beste kvinnelige hovedrolle for sin tolkning av Anna i Karl og Anna. Forestillingen hadde premiere i Kjellerteatret 1. september 2007. | I tillegg ble oppsetningen av Bertolt Brechts Mann = Mann kåret til årets teaterprosjekt av Hedda-juryen.»
6. ↑  «Tre Heddapriser til Trøndelag Teater (Arkivert)». adressa.no. 12. september 2010. Arkivert fra originalen 20. september 2010. Besøkt 19. juni 2023. «Dette er de øvrige vinnerne av Heddaprisen 2010: (---) Årets forestilling: "Vi som er hundre" på Rogaland Teater.»

Eksterne lenker
---------------

* Offisielt nettsted Rediger på Wikidata

* (en) Rogaland Teater – kategori av bilder, video eller lyd på Commons Rediger på Wikidata
* Sceneskifte – planleggingen av nytt teaterhus
* www.nto.no Årets Hedda Arkivert 16. april 2009 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon
 |